Béke (A parlament jelszót adott...)
A parlament jelszót adott ki:
Legyen már egyszer béke, csend
És ugyancsak gyártják a békét
Jó honatyáink odafent.
Okos dolog, hogy buzgólkodnak
─ Hiszen a béke drága kincs ─,
De bármilyen régen is gyártsák,
Még annyi szent, hogy béke nincs,
A' bizony úgy van: béke nincs!

Nyakig vagyunk az exlex bajban,
De ez elmúlik csakhamar,
Hogyne, mikor jó parlamentünk
Mindenképp békülni akar.
Igaz, hogy kár volt összeveszni,
Ha már a béke drága kincs ─
No, de annál jobb lesz a béke,
Mert most, jelenleg béke nincs,
Lesz béke, mert most béke nincs.

Csak ne gyártná olyan sokáig
A békét fent a parlament,
Bizony-bizony, szegény fejünkre
Ráférne már a béke, csend.
Okát vajon mi adja annak,
Hogy fenn a házba béke nincs ─
A »Gésák«-ból Vuncsit idézem:
Az a kinézer, csúnya tincs,
Úgy van bizony: a csúnya tincs.

A parlament jelszót adott ki:
Legyen már egyszer béke, csend
És ugyancsak gyártják a békét
Jó honatyáink odafent.
Okos dolog, hogy buzgólkodnak
─ Hiszen a béke drága kincs ─,
De, sajnos, feldúlja a békét
Az a kinézer, csúnya tincs:
Ez az oka, hogy béke nincs!
Versek